Source: http://sporttim.ro/volei/fara-replica-in-fata-favoritelor-la-final-de-2017-csm-bucuresti-csu-uv-30-csm-lugoj-alba-blaj-03
Timestamp: 2018-01-21 03:08:34+00:00

Document:
Fără replică în fața favoritelor la final de 2017: CSM București - CSU UV 3:0, CSM Lugoj - Alba Blaj 0:3 - sporttim.ro
Fără nici un punct în clasament și doar un set adjudecat în primele 12 runde ale sezonului regular în Divizia A1 de volei masculin, CSU UV Timișoara pornea cu șansa a doua în deplasarea de sâmbătă după-amiază din cea de-a doua etapă a returului la ocupanta locului 5, CSM București, care s-a impus conform așteptărilor cu 3:0.
Galben-albaștrii ”universitari” au reușit din nou să ofere o replică dârză favoriților, cedând relativ strâns în primele două seturi ale meciului din runda a XIII-a, 25:22 și 25:21, însă nu și suficientă pentru a încurca planurile bucureștenilor antrenați de Iulian Pîslaru, fostul voleibalist al celor de pe Bega în anii 90, gazdele desprinzându-se cu 25:16 în ultimul set, 3:0 după 74 de minute de joc efectiv.
Cei din capitală și-au consolidat astfel poziția a cincea în Divizia A1 cu 9 etape rămase de disputat din retur în intervalul 13 ianuarie – 24 februarie 2018, CSM având șanse sporite de a pătrunde în prima grupă valorică. Pentru bănățeni în schimb surghiunul în calitate de codași fără succes se va relua printr-un meci acasă cu campioana ACS Volei Municipal Zalău, pe 13 ianuarie, pe malurile Begăi mai urmând a sosi în retur și CS Unirea Dej, CSA Steaua, SCM U Craiova și CS Arcada Galați, după care, în play-out, cinci formații care îi vor preceda în ierarhia tur-retur din sezonul regular, viitoare oponente în grupa secundă valorică, fiecare dintre acestea având deja acontate minim câte 3 victorii în sezonul de toamnă.
În această seară, de la ora 18:30, s-au înfățișat pentru ultima oară în fața propriilor susținători și voleibalistele de la CSM Lugoj, în compania campioanei naționale CSM Volei-Alba Blaj, proaspătă învingătoare miercuri cu 3:1 la Sibiu la debutul în faza grupelor din CEV Champions League Women 2018, contra lui Volero Zurich.
Și în sala ”Ioan Kunst Ghermănescu” s-au respectat calculele hârtiei, favoritele din Ardeal detașându-se copios în primul set, 5:25, dar foarte clar și în cel de-al doilea, 15:25, după care au anticipat puțin prea vremelnic scurta vacanță de iarnă, cedând teren în ultimul set de la 12:20 la 20:21 și 21:22, dar și cucerind apoi următoarele 3 mingi, decisiv: 21:25 și 0:3.
La o oră și 9 minute de la startul întâlnirii, campioana țării a completat o victorie în grafic, menținându-se astfel la un singur punct ierarhic în urma campioanei de toamnă CSM București, duo fruntaș cu câte o singură înfrângere în primele zece runde.
Cu excepția revirimentului dinspre finalul setului trei, gazdele bănățence n-au putut contracara superioritatea deținătoarei ”dublei” interne campionat-cupă, încheind anul învinse într-o misiune imposibilă. Punct și de la capăt peste numai 4 săptămâni, în deplasarea la Bacău, după care reîntâlnirea cu simpatizanții este programată cu ocazia duelului bănățean acasă cu nou-promovata UVT Agroland, în jur de 20 ianuarie 2018.
Ultimele rezultate și clasamentele în Divizia A1, pe coloana datelor tehnice.
Acest articol a fost publicat în Volei și etichetat cu CSM București - CSU UV Timișoara 3-0, CSM Lugoj - Volei Alba Blaj 0-3, Divizia A1 volei, sport, volei feminin. Salvează legătura permanentă.

References: CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM